כלי יקר ויקרא פרק טז

פרשת אחרי מות

(א) וידבר ה' אל משה אחרי מות שני בני אהרן וגו'... וביאור הענין שבני אהרן היו ראוין לשליחות יד על ויאכלו וישתו ויחזו את אלהים שהסתכלו בשכינה מתוך לב גס של מאכל ומשתה, והמתין להם הקדוש ברוך הוא כדי שלא לערבב שמחת התורה, וכנגד זה בא ציווי זה לאהרן שאל יבוא אל הקודש בכל יום שיש בו אכילה ושתיה כי אם ביום כיפור יום ענות אדם נפשו כי אז הוא בא בהכנעה לפני בוראו, על כן הציע הקדוש ברוך הוא למשה הקדמה זו והודיע לו תחילה סיבת מיתת בני אהרן בדיבור ראשון כדי לומר לו באמירה שניה הציווי ואל יבוא בכל עת אל הקודש, וזה נוסח דיבור ראשון שאמר ה' למשה אחרי מות שני בני אהרן ומהו הדיבור בקרבתם לפני ה' וימותו, הודיעו שלכך מתו לפי שנתקרבו אל ה' שלא בזמן הראוי כמו שנאמר ויחזו את האלהים...

ומה שפירש רש"י זה זרזו יותר מן הראשון וכו', אולי כוונתו כי כבר נאמר (שמות יט כב) וגם הכהנים הנגשים אל ה' אל יהרסו לעלות אל ה' וגם שם זרזם על זה אך שלא נאמר שם שום עונש כי אם פן יפרץ בהם על כן הוצרך לזרזו שנית ולומר לו שלא ימות כדרך שמתו בניו. אבל אם כל הפסוק מן אחרי מות עד וימותו היא מאמר הכתוב לנו לא ידעתי מהיכן למד משה לזרזו שלא ימות כדרך שמתו בניו שהרי לא הזכיר הקדוש ברוך הוא למשה שום דבר ממיתת בני אהרן, ולדברינו הוא מיושב שמשה למד זה ממה שהודיע ה' טעם למיתת בני אהרן וסמיך ליה הציווי לאהרן ודאי הוא כדי לזרזו יותר מבפעם הראשון:

(ב) דבר אל אהרן אחיך. מה ראה להזכיר כאן האחוה אלא לומר לך שאל יסמוך אהרן על האחוה לומר שלא ימות בבואו אל הקודש בזכותו של משה אחיו כדי שלא יהיה נאכל חצי בשרו כמו שפירש רש"י בפרשת בהעלותך (במדבר יב יב) על פסוק ויאכל חצי בשרו על כן אמר אף על פי שהוא אחיך מכל מקום אל יסמוך על זה כלום. או אמר מאחר שאחיך הוא ואם ימות דומה כאילו נאכל חצי בשרך על כן עליך מוטל ביותר להזהירו:

ויש אומרים אף על פי שאחיך הוא בנבואה וכתיב במתן תורה (שמות יט כד) ועלית אתה ואהרן ויבוא לחשוב כשם שמותר למשה ליכנס בכל עת כי בכל ביתי נאמן הוא (במדבר יב ז) כנאמן הבית הנכנס לבית אדוניו כל עת שירצה כך יכנס גם הוא על כן אתה צריך להזהירו ביותר:

ואל יבוא בכל עת אל הקודש. לשון בכל עת אינו מדוקדק כי משמע בכל עת לא יבוא אבל לפרקים יבוא, והאמת אינו כן שהרי אינו בא כי אם פעם אחת בשנה. ואומר אני שטעם איסור ביאתו שמה תלוי בחטאת העם כי עוונותם מבדילין בינם לבין אלהיהם וקלקולם מונע גם ביאת הכהן כי אשמת העם תלויה בו כמו שנאמר (שמות כח א) ואתה הקרב אליך את אהרן אחיך מתוך בני ישראל, הורה שלא זכה לקריבה זו כי אם מתוך בני ישראל וכשישראל אינן זוכין גם הכהן התלוי בהם אינו זוכה לראות פני השכינה, כי אם ביום כיפור שכל ישראל נמשלו ביום ההוא למלאכי השרת שהם למעלה מן הזמן ואין הזמן שולט בהם, על כן דומה יום קדוש זה כאילו אינו מכלל העת והזמן כי כל ימות השנה בכלל העת דהיינו הזמן חוץ מיום זה:

ורמז לדבר השטן עולה שס"ד וימות החמה במספר שס"ה, להורות שבכל ימות השנה שהשטן והיצר הרע שולט בבריות כולם בכלל העת חוץ מיום זה שאין לשטן ממשלה בו על כן אינו בכלל העת של כל ימות השנה אלא הוא עומד בעצמו נבדל מכל ימות השנה...

(ג) בזאת יבוא אהרן אל הקודש בפר בן בקר וגו'. ואמרו במדרש (ויקרא רבה כא יא) פר כנגד אברהם, שנאמר (בראשית יח ז) ואל הבקר רץ אברהם, ואיל כנגד יצחק, שנקרב תמורתו איל, ושני שעירי עזים כנגד יעקב, שנאמר בו (שם כז ט) וקח לי משם שני גדיי עזים. כוונת מדרש זה לומר כשם שמצינו שגם למשה לא נראה ה' כי אם בזכות האבות כמו שנאמר (שמות ד ה) למען יאמינו כי נראה אליך ה' אלהי אבותם אלהי אברהם וגו' כך כהן גדול ביום הכפורים נראה אליו ה' בזכות האבות. ויש בכולם רמז ליום כיפור כי מה שאמר ואל הבקר רץ אברהם סובר מדרש זה שהיה ביום כיפור כי גם חז"ל דרשו (פרקי דרבי אליעזר פרק כט) בעצם היום נימול אברהם שנימול ביום כיפור, וסובר שכל המעשה מן וירא ה' אל אברם באלוני ממרא הכל היה ביום אחד ואף על פי שעשה סעודה ביום ההוא מכל מקום אחר שלא ניתנה התורה עדיין היה מחמיר על עצמו ולא על אחרים. ואיל של יצחק יש במדרש שהיה המעשה ההוא ביום כיפור (עיין ילקוט ראובני פרשת וירא כב יד) וראייתו מן פסוק אשר יאמר היום בהר ה' יראה, שבכל שנה ביום זה ה' יראה כי בענן יראה שמה ה'. ושני שעירים של יעקב אמרו במדרש (בראשית רבה סה יד) שני גדיי עזים טובים, טובים לך וטובים לבניך טובים לך שעל ידיהם תקבל הברכות וטובים לבניך שעל ידיהם מתכפר להם ביום כיפור, ומאז הובטח יעקב על כפרת יום קדוש זה על ידי שני שעירים:

(ד) כתונת בד קודש ילבש וגו'. לפום ריהטא נראה שזולת הכפרה יש עוד תועלת שני בכניסת כהן גדול לראות פני השכינה אחת בשנה, כדי לחזק האמונה כדרך שנראה ה' לכל ישראל בהר סיני כדי לטעת בלבם דיבור אנכי ולא יהיה לך כך מידי שנה בשנה רצה ה' להתראות אל הכהן שלוחם כדי לחדש האמונה בשתי דברות אלו שהם יסוד האמונה. ואם באולי עברו ישראל על לא תרצח ולא תנאף כי הם מקבילים מול דיבור אנכי ולא יהיה לך כמו שבארנו למעלה פרשת כי תשא (שמות לב ו) על פסוק ויקומו לצחק על כן נצטוה הכהן ללבוש כתונת בד קודש כי הכתונת אמרו חז"ל (ערכין טז א) שמכפר על שפיכות דמים ומכנסי בד מכפרים על גילוי עריות, כדי שלא יתנגדו אל שתי דברות אנכי ולא יהיה לך ולכרות עליהם ברית חדשה בכל שנה ושנה, ולפי שבעבודה זרה הקדוש ברוך הוא מעניש גם על המחשבה על כן נאמר ובאבנט בד יחגור כי האבנט מכפר על הרהור הלב (שם). ולפי שבכניסה זו נענשו בני אהרן על שהסתכלו בשכינה מתוך לב גס על כן נאמר באהרן ובמצנפת בד יצנוף כי המצנפת מכפר על גסות הרוח (שם):

 (ל) לפני ה' תטהרו. כי אין יום כפורים מכפר כי אם לשבים (שבועות יג א), וקודם שיכפר עליהם ה' חייב כל אדם לטהר עצמו מכף רגל ועד ראש מכל טומאת העוון לכך נאמר לפני ה' תטהרו ולפני משמש לשון קודם. וגדולה מזו מצאתי בספר הזוהר (ח"ב פז ב) על פסוק מפני שיבה תקום (ויקרא יט לב) שקודם זמן השיבה יקום האדם משנת תרדמתו לשוב אל ה', קל וחומר לשון לפני, והיינו לפני בא יום ה' הגדול והנורא תטהרו על ידי התשובה ואחר כך יטהר ה' אתכם על ידי הכפרה. והזהיר עוד על התשובה הפנימית הלבבית שהיא לפני ה' כי הדבר המסור ללב אינו נגלה כי אם לה' לבדו, שלא יהיה מן הצבועים הצמים ומתענים ומרבים תחינות כדי שיהיו מוחזקים לצדיקים והוא דור טהור בעיני הבריות ומצואתו הפנימית לא רוחץ, לכך נאמר לפני ה' תטהרו:

כלי יקר ויקרא פרק יח

(ג) כמעשה ארץ מצרים אשר ישבתם בה וגו'... אבל לפירוש רש"י שפירש בהיפך זה ממש קשה וכי סלקא דעתך לומר שדוקא כאותן אשר ישבו בהם ואשר אני מביא אתכם שמה המקולקלים מכולם לא יעשו, אבל כמעשה אותן שאינן כל כך מקולקלין יעשו, חלילה מלומר כן אלא לרבותא נקט וכדי שלא יהיה לישראל מקום לטעות בהם ולומר מאחר שהושבו בארץ גושן ודאי הטעם לפי שאין מעשיהם מקולקלים כל עיקר, וכן מאחר שהקב"ה מביא אותנו אל ארץ זו ודאי אין מעשיהם מקולקלים, ומה שגרשו מארצם היינו לפי שישבו בארץ לא להם שהרי הכנעני היה הולך וכובש הארץ מזרעו של שם על כן הוצרך הקדוש ברוך הוא להודיע שגם המה מעשיהם מקולקלים ואם לא כל כך כזולתם מכל מקום כדי בזיון וקצף יש במעשיהם וקל וחומר לזולתם:

ומדלא ערבינהו ואמר שתי פעמים לא תעשו, נוכל לומר שפירט כל עוון בפני עצמו והכתוב מאשים את ישראל על אשר ביקשו לישב ישיבה של קבע במצרים כמו שפירשתי למעלה סוף פרשת ויגש (בראשית מז כז) על פסוק וישב ישראל בארץ גושן, שבאשמת ישראל ידבר והאשימם אלהים על שביקשו לישב ישיבה של קבע במקום אשר אמר אלהים להם כי יהיו שמה גרים ולא תושבים, וכל זה עשו בעבור שהיו אדוקים בגלולי מצרים כמו שנאמר ביחזקאל (כ ה - ח) ואודע להם בארץ מצרים וגו' וימרו בי וגו' ואת גלולי מצרים לא עזבו וגו', וכן פירש רש"י בפרשת בא (שמות י כב) שהיו באותו דור רשעים שלא רצו לצאת ממצרים ומתו בשלושת ימי אפילה. ועל זה נאמר כאן כמעשה ארץ מצרים כאותו מעשה שעשיתם בארץ מצרים ומהו המעשה הרע אשר עשיתם אשר ישבתם בה שבקשתם בה ישיבה של קבע מצד שחשקה נפשכם בגלוליהם ובשיקוציהם נפשם חפצה, לא תעשו עוד כאלה לבקש ישיבה של קבע בין עם סורר ההולכים בדרך לא טוב פן תלמדו ממעשיהם כי כן קרה לכם במצרים:

וכמעשה ארץ כנען. היינו שהוא מאשים את ישראל על שמאסו בארץ הקדושה אשר היתה חביבה על האבות והמה מאסו בה עד אשר הוצרך הקדוש ברוך הוא להביאם שמה בעל כרחם שלא בטובתם וזה שנאמר כמעשה ארץ כנען כאותו מעשה שעשיתם בארץ כנען, ומהו המעשה אשר אני מביא אתכם שמה כי עיניכם הרואות שאני מביא אתכם שמה בעל כרחכם כי באֵילִים אמרו (שמות טז ג) מי יתן מותינו ביד ה' בארץ מצרים, המרגלים אמרו (במדבר יד ד) ניתנה ראש ונשובה מצרימה וכן אמרו חז"ל (במדבר רבה כא י) הנשים היו מחבבות הארץ והאנשים שנאוה, וכן הוצרך הקדוש ברוך הוא להסיבם דרך המדבר ים סוף שלא ישובו מצרימה ומכל זה ראיה שמאסו בארץ הקדושה הנבחרה מימות האבות למקום קדושה וטהרה ורוב מצוות התורה תלויות בארץ, ובכל אלה מאסו ישראל עד אשר הוצרך הקדוש ברוך הוא להביאם שמה בעל כרחם ולישא אותם על כנפי נשרים כאשר ישא האומן את היונק אל המקום הזה ועל ידי סיבוב מדברות שלא יהיה להם מקום לחזור. לא תעשו כן עוד אלא תלכו לרצונכם אל המקום אשר אמר האלהים כי זה הוא המוכן לשמירת כל משפטי ה' וחוקותיו...

 (ו) איש איש אל כל שאר בשרו לא תקרבו וגו'. קריבה המביאה לידי גילוי ערוה והיינו היחוד כי הוא המביא לידי ערוה... וטעם איסור העריות פירש הרמב"ם שהוא למעט המשגל כי אלו הנשים קרובות אליו ומצויות אצלו תמיד. והרמב"ן סתר זו הדעה כי ראינו שהכתוב התיר לו נשים לאלפים על כן פירש שמצוה זו סוד. ונראה שלכך נאמר בה אני ה' רצה לומר אני היודע טעמו של דבר ולכם חוקה:

 (כה) ותטמא הארץ ואפקוד עוונה עליה וגו'...והרמב"ן כתב בפרשת בראשית (ב ט) שפרי עץ הדעת היה מוליד תאות המשגל ולכן כיסו מערומיהם אחר שאכלו ממנו על כן מצינו שבכל מקום שחטא של גילוי עריות מצוי אז הקדוש ברוך הוא פוקד עוון הארץ כי היא גרמה לאדם הראשון שחטא בעץ הדעת ועל ידי זה היה לו נטיה גדולה אל העריות, כי בדור המבול שהיה הזנות מצוי שם נאמר (בראשית ו יג) והנני משחיתם את הארץ...

כלי יקר ויקרא פרק יט - פרשת קדושים

 (ג) איש אמו ואביו תראו ואת שבתותי תשמורו....ומה שפירט השבת יותר מכל מצוה שבתורה, לפי שטעם של מצות כיבוד אב ואם הוא שראוי לחלוק כבוד למי שהוציאו לאור ההויה הלא הוא אביך קנך והוא עשך ואיך לא תחלוק כבוד למי שהמציאך כי זולתו לא היה לך מציאות כלל, והשבת מורה על כיבוד של ה' יתברך כי הוא מורה על חידוש העולם ושהמציא הקדוש ברוך הוא לאור ההויה אותך ואת אביך, ואם יאמר לך אביך חלל השבת כדי לטעת בלבך שהעולם קדמון ובלתי מחודש כדי שתאמין שאין לך שום אב אחר זולתו ויאמר כל זה לפתותך שתבטל רצון אביך שבשמים מפני רצונו לא תאבה ולא תשמע לו, כי באמת הוא יתברך אב לכולנו וחייב אתה לבטל רצון אביך מפני רצונו יתברך כי אתה ואביך חייבים בכבודו...

ומה שמקדים במורא אמו לאביו ובכיבוד הקדים אב לאם, לפי שגם האיש חייב בכבוד אשתו כמו שאמרו חז"ל (יבמות סב ב) לעולם יכבד אדם אשתו יותר מגופו, סלקא דעתך אמינא שאין כל כך קפידא אם תקל בכבודו שהרי גם האב חייב בכבוד אמך על כן הקדים האב לומר לך שכבודו יהיה גדול עליך ככבוד האם אף על פי ששניכם חייבים בכבוד האם, ובמורא צריך שיהיה אימת בעלה עליה סלקא דעתך אמינא שמוראה אין בו כל כך קפידא על כן הקדים האם לומר שעל כל פנים מוראה עליך:

(ד) אל תפנו אל האלילים...ומה שנאמר ובקצרכם לשון רבים ואחר כך אמר לא תכלה פאת שדך לשון יחיד, לומר לך שאפילו בזמן קצירה שרבים קוצרים אל תדמה בנפשך לאמר יכול העני להתפרנס משדות של אחרים אף אם לא אניח להם לקט שכחה ופאה, תלמוד לומר לא תכלה, ולא תלקט, החוב מוטל על כל יחיד ואינו יכול לפטור את עצמו בשל אחרים. ורמז עוד בלשון יחיד זה שהצדקה צריכה להיות בסתר שלא יוודע לשום אדם כי אם לנותן ומקבל....

(טו) בצדק תשפוט עמיתך...ויש אומרים שעל זה התפלל דוד ואמר (תהלים קיט קכא) עשיתי משפט וצדק בל תניחני לעושקי, הם עושי הקנוניא שקרא עושקי. וכן לא תלך רכיל בעמך היינו דוקא בעושה מעשה עמך, אבל מותר לומר לשון הרע על בעלי המחלוקת (ירושלמי פאה פרק א הלכה א) ויש אומרים מצוה, כדי שידע זה להשמר ממנו ואם לא עשה כן הרי הוא עובר בלא תעמוד על דם רעך שפירש רש"י לראות במיתתו ואתה יכול להצילו וכו' כי כן הדבר הזה, לכך נסמכו פסוקים הללו:

(יז) הוכח תוכיח את עמיתך ולא תשא עליו חטא. דוקא עמיתך במצות תוכיח לאפוקי שלוש כיתות שאינן מקבלין תוכחה והם רשעים, כסילים, לצים, וסימנך רכ"ל כמו שנאמר (משלי ט ח) אל תוכח לץ, וכתיב (שם כג ט) באוזני כסיל אל תדבר, וכתיב (שם ט ז) ומוכיח לרשע מומו, כי כל הולך רכיל שמח לאיד וכשהוא רואה דבר ערוה בחבירו לעולם אינו מוכיחו להשיבו מדרכו אלא הולך ומרגל בו כדי לבשר ברבים לפרסם קלונו כדרך כל הולך רכיל, ושלוש כיתות אלו מואסים התוכחה על כן אין חיוב להוכיחם:...

וסמך למצות התוכחה פסוק לא תשנא אחיך בלבבך, כי בזמן שהאהבה מצויה בישראל כל אחד בטובתו של חבירו חפץ ועל כן הוא מוכיחו שלא יכשל בעבירה, אבל בזמן ששונאים זה לזה לעולם אינו מוכיחו ואדרבה הוא מחניפו לאמר כשורה עשית ולא פעלת און וכל כוונתו להדיח עליו הרעה לפי שהוא שמח במפלתו, ומדה זו הלא היא ברבת בני עמינו מיום שגברה אגרופה של שנאת חנם מן חורבן בית שני והלאה ועד היום לא סרה, והנגע הולך ופושה עד אשר ישקיף ה' וירא, ויסיר לב האבן מקרבנו:

(יח) לא תקום ולא תטור את בני עמך. לא אמר עמיתך לפי שהנקימה והנטירה תכונה רעה בגוף האדם ואין מן הראוי לבקש נקמה על שום אדם שהוא מבני עמך אם טוב ואם רע, לפי שמסתמא הנקמה היא על מה שעשה לך בגופך או בממונך והדברים ההם אינן ספונין וחשובים כל כך שיהיו ראוין לנקום עליהם. אמנם מותר לעשות נקמה בגוים כי המה מסתמא רוצים להעבירך מעל מצוות ה' ולהדיחך מעל ה' אלהיך וזה דבר חשוב וספון וראוי לבקש נקמה על זה, כי היא נקראת נקמת ה', לכך נאמר כאן את בני עמך למעט הגוים שאינן מבני עמך שנאמר (תהלים קמט ז) לעשות נקמה בגוים כי נקמת ה' היא. ועל זה אמרו חז"ל (ברכות לג א) גדולה נקמה שניתנה בין שתי שמות שנאמר (תהלים צד א) אל נקמות ה' הורו באצבע שתחילת הנקמה וסופה לא תהיה כי אם לשם ה' דהיינו בזמן שיבקש איזה אדם להדיחך מעל מצוות ה' כי גדול המחטיא את האדם יותר מן ההורגו, כמו שפירש רש"י על פסוק (דברים כג ח) לא תתעב מצרי, וחז"ל אמרו שכל תלמיד חכם שאינו נוקם ונוטר כנחש אינו תלמיד חכם (יומא כב ב) וזה לכבוד תורת ה' אשר בקרבו:

אבל על כל המאורעות שבגופות, לא רצה ה' שיבקש האדם נקמה עליהם. משל למה הדבר דומה... כך הוא הענין בין אבינו שבשמים לברואיו אשר לפי מיעוט השגתם במושכלות הם חושבים כי כל עניני העולם הזה יש בהם צד מעלה ושלימות והנוגע בכבודם או בגופם או בממונם נראה להם כי הגדיל לעשות עמהם רעה וצועקים לאביהם שבשמים שינקום נקמתם, אבל לפעמים אין הקדוש ברוך הוא משגיח בקול זעקתם כשאין ברעה זו תערובות דבר הנוגע בנשמתו של אדם כי בעיני ה' יתברך כל הענינים אשר בני אדם מסגלים בהם בעולם הזה דומין ממש לצחוק ושחוק אשר עשה לו הילד שהזכרנו, על כן אין הקדוש ברוך הוא משגיח בהם זולת בזמן שעל ידי מאורעות שבגופות יגיע לו ביטול תורה ומצוה אז הנקמה נקמת ה':

ואהבת לרעך כמוך. אמרו חז"ל (בראשית רבה כד ז) זה כלל גדול בתורה. ובמסכת שבת (לא א) מעשה בההוא גר שאמר למדני כל התורה כשאני עומד על רגל אחת ולמדו הלל פסוק ואהבת לרעך כמוך כל דעלך סני לחברך לא תעביד ואידך פירושא זיל גמור. וכפי הנראה שהגר היה גר צדק ולא היה מהתל התולים לומר בדרך שחוק שילמדו כל התורה בעוד שהוא עומד על רגל אחת ממש, אלא ודאי ביקש ממש **שיעמיד לו כל מצוות התורה על יסוד אחד** דהיינו רגל אחת אשר עליו יעמיד לו כל המצוות כדי שלא יבוא לידי שכחה המצויה בגר אשר לא למד מנעוריו כלום ממצוות התורה, על כן ביקש ממנו שימסור לו כלל אחד הכולל כל התורה ועל דרך המליצה אמר כשאני עומד על רגל אחת, וכוונתו למסור לו דבר הנאמר מהרה בלשון קצר והיינו גם כן יסוד ורגל אחת ועל ידי שיזכור כלל זה יזכור את כל מצוות ה':

ולימדו פסוק ואהבת לרעך כמוך אני ה', כי כבר אמרו חז"ל (מכות כד א) בא חבקוק והעמידן על אחת שנאמר (חבקוק ב ד) וצדיק באמונתו יחיה, וזה אינו סותר דברי הלל כי כל מצוות התורה הם על שני סוגים האחד הוא המצוות שבין אדם למקום ברוך הוא ויסוד לכולם האמונה בה', השני הוא המצוות שבין אדם לחבירו ויסוד לכולם פסוק ואהבת לרעך כמוך. ומטעם זה היו הכרובים פורשים כנפים למעלה מחוי כלפי מעלה כנגד המצוות שבין אדם למקום, ופניהם איש אל אחיו כנגד המצוות שבין איש לחבירו, וכשאמר כאן על רגל אחת היינו יסוד אחד לכל סוג ועל כן אמר לו פסוק ואהבת לרעך כמוך ועל רגל זה העמיד לו כל המצוות שבין אדם לחבירו, ואמר לו גם סוף הפסוק אני ה' דהיינו היסוד שעליו העמיד חבקוק כל מצוות התורה והיינו האמונה בה'...

 (לב) מפני שיבה תקום והדרת פני זקן. נראה שהידור יותר מקימה כי בכלל ההידור גם הקימה, והזקנה יותר חשובה מן השיבה כי יש להתבונן מה ראו חז"ל לדרוש זקן זה שקנה חכמה (קידושין לב ב) במקום שיש לפרשו כפשוטו, אלא שקשה לחז"ל הרי ההידור יותר חשוב מן הקימה והשיבה מן הראוי לכבדה יותר מן הזקנה שהרי בן ששים לזקנה בן שבעים לשיבה אלא ודאי שטעם כיבוד השיבה הוא בעבור החכמה המצויה בהם יותר מבזולתם כמו שנאמר (איוב יב יב) בישישים חכמה ואורך ימים תבונה. על כן אמר איסי בן יהודא שכל שיבה במשמע ואפילו עם הארץ (קידושין שם) אחר שהחכמה מצויה בו יותר מבזולתו ראוי לכבדו בעבור חכמתו, אבל מכל מקום זקן זה שקנה חכמה והשתדל בה כי הדבר הקנוי מורה על השתדלות הקונה שטרח בה לקנותה והוא השכל הנקנה לאדם, ודאי הוא ראוי יותר לכבדו מן השיבה שבאה לו החכמה מעצמה כי רוב ימים ידברו בחכמה:

ולפי שמצינו בכיבוד אב ואם ורבו שהשוה הקדוש ברוך הוא כבודם לכבודו ומוראם למוראו (קידושין ל ב), שמא תאמר שכשם שכיבוד של שיבה וזקן עליך כך מוראם מוטל עליך תלמוד לומר ויראת מאלהיך דוקא מורא רבך כמורא שמים כי הוא נקרא אלהיך כמה דאת אמר (שמות ז א) ראה נתתיך אלהים לפרעה וכמו שאמרו חז"ל (פסחים כב ב) את ה' אלהיך תירא לרבות תלמידי חכמים, וזה מדבר במורא רבך דוקא. ומה שקראוהו זקן במלה מורכבת להודיע שאחר שקנה שלימותו בימים מועטים הרי הוא כבן שבעים שנה: